b"\n_START_ARTICLE_\nPretorionai\n_START_PARAGRAPH_\nPretorionai (lot. praetoriani), kitaip dar pretorion\xc5\xb3 gvardija, pretorijos kohortos (lot. praetoriae cohortes)\xc2\xa0\xe2\x80\x93 Romos pretori\xc5\xb3 asmens sargybini\xc5\xb3, v\xc4\x97liau\xc2\xa0\xe2\x80\x93 imperatori\xc5\xb3 asmens sargybini\xc5\xb3 b\xc5\xabriai. Ankstyvoji pretori\xc5\xb3 sargyba vadindavosi pretorijos kohorta (lot. praetoria cohors)._NEWLINE_Manoma, vieni pirm\xc5\xb3j\xc5\xb3 pretorij\xc5\xb3 sargyb\xc4\x85 tur\xc4\x97jo Scipion\xc5\xb3 \xc5\xa1eimos nariai 275 m. pr. m. e. Konstantinas I j\xc4\x85 panaikino IV a.\n_START_SECTION_\nIstorija\n_START_PARAGRAPH_\n\xc5\xbdodis pretorionas kilo i\xc5\xa1 lot. praetor 'pretorius, Romos armijai m\xc5\xab\xc5\xa1io lauke vadovav\xc4\x99s vadas'. Daug Romos karved\xc5\xbei\xc5\xb3 sudarydavo asmenin\xc4\xaf kareivi\xc5\xb3 b\xc5\xabr\xc4\xaf, kuris saugodavo jo palapin\xc4\x99 ir b\xc5\xabdavo jo asmens apsauginiais._NEWLINE__NEWLINE_Tok\xc4\xaf b\xc5\xabr\xc4\xaf sudarydavo p\xc4\x97stininkai ir raiteliai. Tuo metu \xc5\xa1i kohorta buvo vadinama cohors praetoria, ir \xc4\xafvair\xc5\xabs \xc4\xaf\xc5\xbeym\xc5\xabs asmenys, \xc4\xafskaitant Julij\xc5\xb3 Cezar\xc4\xaf, Mark\xc4\x85 Antonij\xc5\xb3 ir August\xc4\x85 (Oktavian\xc4\x85), j\xc4\x85 tur\xc4\x97jo._NEWLINE__NEWLINE_Cezaris m\xc5\xab\xc5\xa1io lauke pasteb\xc4\x97jo, kad kautyn\xc4\x97se pravartu tur\xc4\x97ti dalin\xc4\xaf, galingesn\xc4\xaf u\xc5\xbe kitus legionus. Kai Augustas tapo Romos imperijos imperatoriumi 27 m. pr. m. e., jis nusprend\xc4\x97, kad toks b\xc5\xabrys pravartus ne tik m\xc5\xab\xc5\xa1io lauke, bet ir politikoje. Taigi i\xc5\xa1 \xc4\xafvairi\xc5\xb3 legion\xc5\xb3 jis suformavo pretorion\xc5\xb3 gvardij\xc4\x85. Pretorion\xc5\xb3 gvardija buvo vienintelis ginkluotas kareivi\xc5\xb3 b\xc5\xabrys, leid\xc5\xbeiamas b\xc5\xabti \xc4\xaf pietus nuo Rubikono, \xc5\xa1iaurin\xc4\x97s Italijos sienos.\n_START_SECTION_\nAnkstyvoji sargyba\n_START_PARAGRAPH_\nPirmieji pretorionai labai skyr\xc4\x97si nuo v\xc4\x97lyvesn\xc4\x97s gvardijos, kuri \xc5\xbeud\xc4\x97 imperatorius. Augustas, suprasdamas, kad jam reikia apsaugos pa\xc4\x8dioje Romoje, steng\xc4\x97si i\xc5\xa1laikyti savo re\xc5\xbeimo respubliki\xc5\xa1k\xc4\x85 i\xc5\xa1vaizd\xc4\x85. Jis suformavo tik devynias kohortas, kuriose prad\xc5\xbeioje buvo po 500 pretorion\xc5\xb3 (v\xc4\x97liau\xc2\xa0\xe2\x80\x93 iki 1000). Vienu metu tik trys i\xc5\xa1 j\xc5\xb3 bud\xc4\x97davo sostin\xc4\x97je. Taip pat buvo organizuoti ma\xc5\xbei atskiri raiteli\xc5\xb3 b\xc5\xabriai turmos i\xc5\xa1 30 raiteli\xc5\xb3 kiekvienas. Pirmieji pretorionai buvo suverbuoti i\xc5\xa1 Etrurijos, Umbrijos, Lacijaus bei sen\xc5\xb3j\xc5\xb3 Romos kolonij\xc5\xb3, v\xc4\x97liau juos verbavo ir i\xc5\xa1 Makedonijos, Noriko ir Ispanijos._NEWLINE_Trys budin\xc4\x8dios pretorion\xc5\xb3 kohortos, nekrisdamos \xc4\xaf akis, saugojo r\xc5\xabmus ir kitus svarbius pastatus. Tuo tarpu likusios pretorion\xc5\xb3 kohortos bazavosi miestuose aplink Rom\xc4\x85. Atskira kohorta negal\xc4\x97jo kelti jokios gr\xc4\x97sm\xc4\x97s._NEWLINE__NEWLINE_Sistema smarkiai nepasikeit\xc4\x97, kai Augustas paskyr\xc4\x97 du pretorion\xc5\xb3 prefektus 2 m. pr. m. e.\xc2\xa0\xe2\x80\x93 Kvintui Ostorij\xc5\xb3 Skapul\xc4\x85 ir Salvij\xc5\xb3 Aper\xc4\xaf,\xc2\xa0\xe2\x80\x93 nors pager\xc4\x97jo organizavimas ir vadovavimas._NEWLINE_Pretorionai gaudavo dvigub\xc4\x85 alg\xc4\x85 ir ypating\xc5\xb3 privilegij\xc5\xb3. Augustas buvo nustat\xc4\x99s 12 met\xc5\xb3 pretorion\xc5\xb3 tarnyb\xc4\x85, kuri v\xc4\x97liau padid\xc4\x97jo iki 16 met\xc5\xb3. Atitarnav\xc4\x99 numatytus metus pretorion\xc5\xb3 kareiviai gaudavo 20 000 sestercij\xc5\xb3 i\xc5\xa1mok\xc4\x85._NEWLINE__NEWLINE_Kartais teigiama, kad visi pretorionai buvo prilyginti paprast\xc5\xb3 legion\xc5\xb3 centurionams, nes jie kaip ir centurionai tur\xc4\x97jo teis\xc4\x99 ne\xc5\xa1iotis vit\xc4\xaf_NEWLINE_Augustui mirus 14 m. rugpj\xc5\xab\xc4\x8dio 19 d. pretorion\xc5\xb3 nuolankumas baig\xc4\x97si. Nuo to laiko pretorion\xc5\xb3 gvardija naudojosi savo karine j\xc4\x97ga Romos politiniuose \xc5\xbeaidimuose primesti savo darbotvark\xc4\x99. Augustas buvo vienintelis imperatorius, kuriam pretorionai buvo absoliu\xc4\x8diai i\xc5\xa1tikimi. Po jo mirties pretorion\xc5\xb3 gvardija tarnavo savo interesams. Per j\xc5\xb3 ambicingo prefekto Lucijaus Elijaus Sejano machinacijas pretorionai i\xc5\xa1 Italijos kareivini\xc5\xb3 persik\xc4\x97l\xc4\x97 \xc4\xaf pa\xc4\x8di\xc4\x85 Rom\xc4\x85. 23 m. Sejanas \xc4\xaftikino Tiberij\xc5\xb3 pastatyti Castra Praetoria (pretorion\xc5\xb3 stovykl\xc4\x85) prie pat Romos sien\xc5\xb3. Kiekvien\xc4\x85 par\xc4\x85 viena pretorion\xc5\xb3 kohorta bud\xc4\x97davo imperatoriaus r\xc5\xabmuose. Taigi, visa pretorion\xc5\xb3 gvardija buvo imperatoriaus \xc5\xbeinioje, bet ir valdovai buvo taip pat priklausomi nuo pretorion\xc5\xb3. Tai paai\xc5\xa1k\xc4\x97jo 31 m., kai Tiberijus buvo priverstas pasitik\xc4\x97ti savo cohors praetoria prie\xc5\xa1 Sejano \xc5\xa1alininkus. Nors pretorion\xc5\xb3 gvardija i\xc5\xa1liko i\xc5\xa1tikima Tiberijui, j\xc5\xb3 potenciali politin\xc4\x97 galia tapo ai\xc5\xa1ki._NEWLINE_Karo \xc5\xbeygiuose pretorion\xc5\xb3 gvardija buvo eilinis Romos armijos dalinys. Retai naudojami pirm\xc5\xb3j\xc5\xb3 imperatori\xc5\xb3, pretorionai tapo gan aktyv\xc5\xabs 69 m. Jie gerai kovojo Bedriako m\xc5\xab\xc5\xa1yje u\xc5\xbe Ot\xc4\x85. Domicianui ir Trajanui valdant, pretorion\xc5\xb3 gvardija dalyvavo karuose nuo Dakijos iki Mesopotamijos, o su Marku Aurelijumi daugyb\xc4\x99 met\xc5\xb3 praleido prie Dunojaus fronto. III a. pretorion\xc5\xb3 gvardija pad\xc4\x97jo imperatoriams \xc4\xafvairiuose karo \xc5\xbeygiuose.\n_START_SECTION_\nKi\xc5\xa1imasis \xc4\xaf politik\xc4\x85\n_START_PARAGRAPH_\nPo Sejano mirties, kur\xc4\xaf pretorionai nu\xc5\xbeud\xc4\x97 u\xc5\xbe Tiberijaus suteikt\xc4\x85 1000 denarij\xc5\xb3 donativ\xc4\x85, pretorion\xc5\xb3 gvardija prad\xc4\x97jo \xc5\xbeaisti vis ambicingesn\xc4\xaf ir kruvinesn\xc4\xaf \xc5\xbeaidim\xc4\x85. D\xc4\x97l pakankamai didel\xc4\x97s pinig\xc5\xb3 sumos ar noro jie \xc5\xbeudydavo imperatorius, persekiodavo savo pa\xc4\x8di\xc5\xb3 prefektus ar veikdavo prie\xc5\xa1 Romos miestie\xc4\x8dius. 41\xc2\xa0m. Kaligul\xc4\x85 nu\xc5\xbeud\xc4\x97 s\xc4\x85mokslininkai senatoriai ir pretorionai. \xc4\xae sost\xc4\x85 pretorionai pasodino Klaudij\xc5\xb3, nepaisydami senato nor\xc5\xb3._NEWLINE_Pretorion\xc5\xb3 gvardija, gal\xc4\x97dama \xc5\xbeudyti imperatorius, netur\xc4\x97jo galios valstyb\xc4\x97s valdyme, skirtingai nei r\xc5\xabm\xc5\xb3 personalas, senatas ir biurokratija. Da\xc5\xbenai po siaubingo smurto protr\xc5\xabkio ateidavo naujojo imperatoriaus ker\xc5\xa1tas. 193\xc2\xa0m. Didijus Julianas nusipirko sost\xc4\x85 i\xc5\xa1 pretorion\xc5\xb3 gvardijos, kai jis buvo aukcione po Pertinakso mirties. Tais pa\xc4\x8diais metais Septimijus Severas at\xc5\xbeygiavo \xc4\xaf Rom\xc4\x85, paleido pretorion\xc5\xb3 gvardij\xc4\x85 ir suk\xc5\xabr\xc4\x97 savo i\xc5\xa1 Panonijos legion\xc5\xb3. Net Vespasianas 69\xc2\xa0m., pasitik\xc4\x97j\xc4\x99s susierzinusiomis kohortomis, kurias paleido Vitelijus, u\xc5\xbe\xc4\x97m\xc4\x99s sost\xc4\x85 suma\xc5\xbeino j\xc5\xb3 kiek\xc4\xaf. Apsisaugodamas jis paskyr\xc4\x97 savo s\xc5\xabn\xc5\xb3 Tit\xc4\x85 pretorion\xc5\xb3 prefektu. Mai\xc5\xa1taujan\xc4\x8dios minios da\xc5\xbenai kovojo su pretorionais per Maksimino Trakso valdym\xc4\x85 \xc5\xbeiauriuose gatvi\xc5\xb3 m\xc5\xab\xc5\xa1iuose._NEWLINE_271\xc2\xa0m. Aurelianas i\xc5\xa1plauk\xc4\x97 \xc4\xaf rytus sunaikinti Palmyros (Sirija) gali\xc4\x85 su legionais, pretorion\xc5\xb3 gvardija ir kitais kavalerijos daliniais. Palmyra buvo lengvai nugal\xc4\x97ta.\n_START_SECTION_\nSargybos saul\xc4\x97lydis\n_START_PARAGRAPH_\n284\xc2\xa0m. Diokletianas pa\xc5\xbeemino pretorion\xc5\xb3 status\xc4\x85. Jie nebebuvo r\xc5\xabm\xc5\xb3 gyvenimo dalis, nes Diokletianas gyveno Nikomedijoje, 100\xc2\xa0km nuo Bizantijaus Ma\xc5\xbeojoje Azijoje. Asmenine imperatori\xc5\xb3 sargyba tapo du nauji gvardijos daliniai jovianai ir herkulianai (pavadinti pagal dievus Jupiter\xc4\xaf ir Herakl\xc4\xaf. \xc5\xa0i praktika i\xc5\xa1liko Tetrarchijos metais. Kai Diokletianas 305\xc2\xa0m. kovo 1 d. atsistatydino, Castra Praetoria (Roma) stov\xc4\x97jo tik ma\xc5\xbea pretorion\xc5\xb3 \xc4\xafgula._NEWLINE_Pretorion\xc5\xb3 gvardijos galas priart\xc4\x97jo 306\xc2\xa0m., kai Maksentijus, imperatoriaus Maksimiano s\xc5\xabnus, buvo ignoruotas kaip \xc4\xafp\xc4\x97dinis: kariuomen\xc4\x97 per\xc4\x97m\xc4\x97 reikal\xc4\x85 \xc4\xaf savo rankas ir j\xc4\xaf paskelb\xc4\x97 imperatoriumi Italijoje spalio 28 d. Cezaris Flavijus Valerijus Severas, vykdydamas Galerijaus \xc4\xafsakymus, band\xc4\x97 i\xc5\xa1formuoti pretorion\xc5\xb3 gvardij\xc4\x85, bet ji sukilo ir prisid\xc4\x97jo prie Maksentijaus. Tada Konstantinas I, \xc4\xafsiver\xc5\xbedamas \xc4\xaf Italij\xc4\x85 312\xc2\xa0m., stojo \xc4\xaf lemiam\xc4\x85 Milvijos tilto m\xc5\xab\xc5\xa1\xc4\xaf, pretorion\xc5\xb3 gvardija sudar\xc4\x97 did\xc5\xbei\xc4\x85j\xc4\x85 Maksentijaus armijos dal\xc4\xaf. V\xc4\x97liau Romoje Konstantinas galutinai i\xc5\xa1formavo pretorion\xc5\xb3 gvardij\xc4\x85. Kariai buvo i\xc5\xa1si\xc5\xb3sti \xc4\xaf \xc4\xafvairiausius imperijos kampelius, o Castra Praetoria nugriauta. Taip prasid\xc4\x97jo naujas Romos imperijos laikotarpis."